Det har før været Danmarks grimmeste. Det har været vendt på hovedet. Og i år er det så et sygt træ, der står på torvet i Aars. - Vi tænkte jo, at i disse coronatider skulle vi have et træ med virus. Og det træ, du ser bag ved mig har faktisk en form for virus, siger Jørgen Sørensen foran et mere eller mindre vissent juletræ. Han er formand for Aars Handelstandsforening. - Det træ har stået udenfor byen, og det har jeg gået og kigget på hele sommeren og dræmt om, at det skulle stå her på torvet, siger han. Skoleelever skal pynte med coronapynt Juletræet står lige nu uden pynt, men i uge 48 bliver træet pyntet af skoleelever fra Aars Skole. - Hvad de laver, ved vi ikke. Det er en overraskelse. Vi har bare sat eleverne på den opgave, at pynte træet med corona pynt. Så det er vi spændt på, siger Jørgen Sørensen. Træet har de sidste år været et tilløbsstykke. Lige nu er det dog noget begrænset med besøgende fra nabokommunerne. - De første tre uger her, må de jo kun se det i TV2 Nord og andre gode steder. Men når vi rammer den 3. december og vi må åbne lidt op igen, så håber vi, at de vil komme, afslutter Jørgen Sørensen.

Opsummering:
Det er efterhånden en tradition, at juletræet i Aars skal være lidt anderledes. Og det skal corona ikke sætte en stopper for.